In nomine Domini. Noverint fideles cuncti, quod ego Aldeberga, in magna infirmitate posita, dono Deo et sanctis ejus apostolis Petro et Paulo, ad locum Cluniacum, aliquid de mea hereditate que sita est in pago Cabilonensi, in villa Estavels, videlicet illud totum quod ibi habeo: vineas, campos, pratos, silvas, cultum et incultum, totum ad integrum, et unam ancillam cum infantibus suis utriusque sexus. Dono etiam unum molendinum supra Graunnam fluvium, secus capella Beate Marie de Bragnedo. Hæc omnia dono Domino Deo et sanctis supradictis ejus apostolis, et ad jam dictum locum, ut misericordiam ab eo mereamur consequi. Amen. S. Vuidonis. S. Vuitberti. S. Rotberti. S. Costantini presbiteri. S. Aldeberge, qui istam cartam scribere fecit. S. Bernardi. S. Ainrici. S. alterius Ainrici. S. Anselmi. S. Tedrici. S. Achimi. S. Emme. S. Adalacis.